Fengselsdirektøren i Kisangani sier Moland og French forsøkte å rømme.
Lokale politifolk oppdaget onsdag morgen et mistenkelig merke på utsiden av fengselsmuren til sentralfengselet i Kisangani. Merket var like på utsiden av cellen til de to dødsdømte nordmennene, skriver Dagbladet .
— Vi gikk inn på cellen deres, og oppe i et rom mellom himlingen og murtaket kunne vi se at de hadde kommet langt i å grave seg ut gjennom muren, sier fengselsdirektør Kudura Ramazani.
De to nordmennene ble kalt inn til fengselsdirektøren der de bekreftet hullet og to jernstenger som fengselsvaktene fant oppunder taket.
På spørsmål om Moland og French bekrefter rømningsforsøket svarer Ramazani følgende:
— De bekreftet hullet og de to jernstengene vi fant oppunder taket. Det holder for meg.
Moland og French norske advokat Morten Furuholmen sier til Aftenposten.no at han ikke har noen bastant oppfatning om hvorvidt de to forsøkte å flykte eller ikke.
— Jeg har ikke presset dem så mye på det spørsmålet. Det som er viktig nå er å få dem overført tilbake til soningsforholdene de hadde, sier Furuholmen.
I etterkant av det angivelige rømningsforsøket ble Moland og French flyttet til en annen del av fengselet. Her er forholdene vesentlig dårligere enn i cellen der de to satt tidligere, ifølge Furuholmen. Blant annet spilles det musikk døgnet runt, noe som gjør det vanskelig å sove, og beskyttelsen mot andre fanger er også dårligere.